یوسف بن تاشفین

یوسف بن تاشفین مراکش کے جنوب میں صحرائی علاقے کارہنے والا تھا جس نے اپنے ساتھیوں کی مدد سے صحرائے اعظم اور اس کے جنوب میں خاندان مرابطین کی حکومت قائم کی اور بعد ازاں اسے اسپین تک پھیلادیا۔ اس نے صحرائے اعظم میں رہنے والے نیم وحشی اور حبشی باشندوں سے کئی سال تک لڑائیاں کیں اور اپنی حکومت دریائے سینیگال تک بڑھادی تھی۔ یہ لوگ ان قبائل کے خلاف جہاد ہی نہیں کرتے تھے بلکہ ان میں اسلام کی تبلیغ بھی کرتے تھے اور اس طرح انھوں نے بے شمار بربروں اور حبشیوں کو مسلمان بنایا۔ تبلیغ کا یہ کام یوسف کے چچا عبد اللہ بن یٰسین کی نگرانی میں ہوتا تھا۔ انھوں نے اس مقصد کے لیے دریائے سینی گال کے ایک جزیرے میں ایک خانقاہ بنائی تھی۔

 شہر مراکش کی بنیاد 
شروع میں یوسف بن تاشفین اس کام میں اپنے چچا کے ساتھ تھا لیکن بعد میں یوسف شمال کی طرف آگیا اور یہاں فاس اور دوسرے شہر فتح کرکے کوہ اطلس کے دامن میں واقع شہر مراکش کی بنیاد ڈالی۔ اندلسی مسلمانوں کا وفد یوسف سے امداد لینے کے لیے اسی شہر مراکش میں آیا تھا۔

 جنگ زلاقہ 
مکمل مضمون کے لیے جنگ زلاقہ

یوسف بن تاشفین اندلسی مسلمانوں کی مدد کے لیے تیار ہو گیا اور ایک طاقت ور فوج کے ساتھ اندلس روانہ ہوا۔ 1086ء میں مسیحی بادشاہ الفانسو نے ”زلاقہ“ کے میدانِ جنگ میں مسلمانوں کامقابلہ کیا۔ ایک سخت لڑائی کے بعد یوسف بن تاشفین نے الفانسو کو شکست دی۔ جنگ زلاقہ نے ایک انقلاب پیدا کر دیا، مسیحیوں کی ہمتیں ٹوٹ گئیں اور یوسف بن تاشفین نے اندلس کی چھوٹی چھوٹی مسلمان حکومتوں کو ختم کرکے ان کو سلطنت مرابطین میں شامل کر لیا۔

 شخصیت اور کارنامے 
یوسف بن تاشفین نے 1061ءسے 1107ءتک حکومت کی۔ وہ بڑا نیک اور عادل حکمران تھا، اس کی زندگی بڑی سادہ تھی۔ تاریخ اسلام میں اس کی بڑی اہمیت ہے۔ صحرائے اعظم میں اسلام کی اشاعت اور اندلس میں مسیحی یلغار کو روکنا اس کے بہت بڑے کارنامے ہیں۔ شہر مراکش کی تعمیر بھی قابل فخر کارناموں میں شمار ہوتی ہے کیونکہ اس طرح اس نے ایک نیم وحشی علاقے میں دار الحکومت قائم کرکے تہذیب اور علم کی بنیاد ڈالی۔ یوسف نے تقریباً پچاس سال حکومت کی۔ اس کی قائم کی ہوئی سلطنت دولت مرابطین (1061ءتا 1147ء) کہلاتی ہے۔ یوسف کے انتقال کے بعد یہ حکومت مزید 40 سال قائم رہی۔ اس کے بعد جن لوگوں کی حکومت ہوئی وہ موحدین کہلاتے تھے۔

 خاندان مرابطین کی حکومت 
453ھ تا 541ھ بمطابق 1061ءتا 1147ء
۔ یوسف بن تاشفین 453ھ تا 500ھ بمطابق 1061ء تا 1107ء
 علی بن یوسف تاشفین 500ھ تا 537ھ بمطابق 1107ء تا 1143ء
 تاشفین بن علی 537ھ تا 541ھ بمطابق 1143ء تا 1147ء

 بیرونی روابط 
 دولت مرابطین

زمرہ:المغربی شخصیات
زمرہ:بارہویں صدی کی المغربی شخصیات
زمرہ:بارہویں صدی کی بربر شخصیات
زمرہ:بانی شہر
زمرہ:بربر حکمران
زمرہ:تاریخ المغرب
زمرہ:تاریخ مراکش
زمرہ:دولت مرابطین
زمرہ:دولت مرابطین کے امرا
زمرہ:گیارہویں صدی کی بربر شخصیات
زمرہ:گیارہویں صدی کی مراکشی شخصیات
زمرہ:مراکش کی شخصیات
زمرہ:مسلم جوامع
زمرہ:1009ء کی پیدائشیں
زمرہ:1061ء کی پیدائشیں
زمرہ:1106ء کی وفیات

زمرہ:1100ء کی دہائی کی وفیات
زمرہ:لمثونہ